Nadxa belezrine̱ꞌ tu lataj naga nazí le na Getsemaní,
naꞌ gunná Jesús,
dxe̱ꞌe̱ benneꞌ caꞌ dxusé̱dene̱ꞌ:
―Le cueza nigá dxácate̱ chaꞌa cheajchálajle̱naꞌ Dios.
Nadxa Jesús guché̱ꞌe̱ Pedro,
ne Jacobo,
ne Juan,
naꞌ guzú lau dxezúa xácheꞌle̱ꞌe̱.
Naꞌ dxe̱ꞌe̱ benneꞌ caꞌ,
dxenné̱ꞌ:
―Ba dxunte̱ na watiaꞌ laweꞌ da zua xácheꞌle̱ꞌa.
Le xegáꞌana leꞌe nigá,
ne le sua ban lazreꞌ.
Nadxa Jesús guzé̱ꞌe̱ zéaje̱ꞌ xelateꞌ ca naꞌla,
naꞌ guzúe̱ꞌ sudxúꞌala,
gunabe̱ꞌ Dios che gaca,
quebe tée̱ꞌ xel-la ziꞌ ca da dxal-laꞌ saque̱ꞌ lu zra naꞌ.
Ca dxuchálajle̱ne̱ꞌ Dios naꞌ,
gunné̱ꞌ:
―Xrae,
xúgute̱ wazéquenuꞌ Lueꞌ.
Bselá nedaꞌ chee̱ quebe saca ziꞌa lu da caní.
Quebe gaca ca dxaca lázrezaꞌ nedaꞌ,
san ca dxaca lazruꞌ Lueꞌ gaca na.
Nadxa bezrine̱ꞌ naga zaj zraꞌ benneꞌ caꞌan dxusé̱dene̱ꞌ,
ne xeajxraque̱ꞌ le̱ꞌ dxelásie̱ꞌ.
Naꞌ Jesús guzreꞌ Pedro:
―Simón,
¿dxásequezuꞌ nigá?
¿Quebe guzéquenuꞌ gusebán lazruꞌ tu chíꞌidauꞌze?
Le sua ban lazreꞌ,
ne le guchálajle̱ Dios chee̱ quebe gun zréaje da xriwe̱ꞌ leꞌe.
Da li,
lu xichaj lázrdaule dxaca lázrele gunle da xrlátaje,
san lu be̱laꞌ dxen chee̱le dxate niꞌa naꞌle.
Nadxa Jesús guxíaje̱ꞌ da xula zeajchálajle̱ne̱ꞌ Dios,
naꞌ tuze ca dxenné̱ꞌ.
Nadxa ca bezrine̱ꞌ,
xecha lasa xeajxraque̱ꞌ benneꞌ caꞌan dxusé̱dene̱ꞌ,
dxelásie̱ꞌ laweꞌ da xuꞌu bchigala xiaj lawe̱ꞌ.
Benneꞌ caní quebe belexezrela lazre̱ꞌ bi xelé̱ꞌe̱ Le̱ꞌ.
Naꞌ ca bezrín Jesús da guxunneꞌ lasa,
naꞌ guzre̱ꞌ benneꞌ caꞌ:
―¡Le gase naꞌa,
ne le xezíꞌ lázreꞌ!
¡Bache na!
¡Ba bzrin zra teaꞌ nedaꞌ,
Benneꞌ Gulje̱ꞌ Bénneache,
lu naꞌ benneꞌ dul-la caꞌ!
¡Le chasa!
¡Le chuꞌu naꞌa!
¡Ba za benneꞌ gudée̱ꞌ nedaꞌ lu naꞌ benneꞌ caꞌ dxeledábague̱ꞌ nedaꞌ!
Dxácate̱ dxuchalaj Jesús caní,
naꞌ bzrin Judas,
tu benneꞌ nabábale̱ne̱ꞌ benneꞌ chazrinnu caꞌ dxuse̱de Jesús,
naꞌ zjácale̱ benneꞌ zan le̱ꞌ,
zaj nuꞌe̱ xia nalá,
ne xaga caꞌ.
Zaj naque̱ꞌ benneꞌ gulesel-la benneꞌ xíchaje̱ caꞌ chee̱ bxruze caꞌ,
ne benneꞌ caꞌ dxuluxuzájle̱ꞌe̱ da nadxixruj bea Dios,
ne benneꞌ gula sina caꞌ.
Judas,
benneꞌ dxudée̱ꞌ Jesús lu naꞌ benneꞌ caꞌ dxeledábague̱ꞌ Le̱ꞌ,
ba bléꞌene̱ꞌ benneꞌ caꞌ tu da gune̱ꞌ da gaca bea na nule̱ꞌ naca Jesús,
gunné̱ꞌ:
―Bénneaꞌ gunupaꞌ,
benneꞌ naꞌ qué̱l-lale.
Le xeché̱ꞌe̱,
ne le guxúe xanneꞌ chee̱ quebe xelé̱ꞌ.
Naꞌ ca bzrine̱ꞌ naꞌ,
gubigue̱ꞌ lau Jesús,
ne dxe̱ꞌe̱ Le̱ꞌ:
―Benneꞌ Wese̱de.
Naꞌ bnupe̱ꞌ Le̱ꞌ.
Nadxa benneꞌ caꞌ gule̱l-le̱ꞌ Jesús,
ne belexeché̱ꞌe̱ Le̱ꞌ ba nadxéaje̱ꞌ.
Tu benneꞌ dxune̱ꞌ Jesús tu zren guléaje̱ꞌ xia nalá chee̱ꞌ,
naꞌ guchugue̱ꞌ naga tu bi we̱n zrin chee̱ bxruze blau.
Nadxa Jesús guzre̱ꞌ benneꞌ caꞌ:
―¿Bdxuajle leꞌe zale nen xia nalá,
ne xaga caꞌ chee̱ qué̱l-lale nedaꞌ,
dxugúnele nedaꞌ ca tu benneꞌ gubán?
Xúgute̱ zra guzúaꞌ nedaꞌ ládujla leꞌe dxusé̱dedaꞌ leꞌe lu xudauꞌ,
naꞌ cabataꞌ gudé̱l-lale nedaꞌ.
Da nigá dxaca na chee̱ gaca li ca da naxúaj na lu xiche chee̱ Dios.
Nadxa xúgute̱ benneꞌ caꞌ dxuse̱de Jesús bulusán lazre̱ꞌ Le̱ꞌ.
Buluzrúnnuje̱ꞌ.
Tu bi cuideꞌ,
bi zéajle̱beꞌ Jesús,
ne nácubeꞌ tu ladxeꞌ laga,
gule̱l-la benneꞌ caꞌ le̱beꞌ.
Naꞌ bsanbeꞌ ladxeꞌ laga da nácubeꞌ,
naꞌ bzrúnnujbeꞌ gala xídezebeꞌ.
Nadxa beleché̱ꞌe̱ Jesús lau bxruze blau,
naꞌ belezraga xúgute̱ benneꞌ xíchaje̱ caꞌ chee̱ bxruze caꞌ ga naꞌ,
ne benneꞌ gula sina caꞌ,
ne benneꞌ caꞌ dxuluxuzájle̱ꞌe̱ da nadxixruj bea Dios.
Pedro nawe̱ꞌ Jesús zítuꞌla,
naꞌ bzrine̱ꞌ chaleꞌaj chee̱ lizre bxruze blau,
naga begáꞌane̱ꞌ tu zren nen zruza niꞌa naꞌ benneꞌ xuꞌu laweꞌ caꞌ,
dxuluxuché̱ꞌe̱ dxuꞌa xiꞌ.
Naꞌ bxruze blau,
ne xúgute̱ benneꞌ chee̱ xuꞌu laweꞌ blau chee̱ judío caꞌ gulíl-laje̱ꞌ tu da gagu na zria Jesús chee̱ xelezéquene̱ꞌ xuluzría xiꞌe̱ Le̱ꞌ chee̱ gatie̱ꞌ,
naꞌ quebe bi belezrélene̱ꞌ.
Benneꞌ zante̱ belún lazre̱ꞌ chee̱ Jesús.
Quebe bedxúaj dizraꞌ chee̱ꞌ tuze ca dxelenné̱ꞌ tue̱ꞌ ne xetúe̱ꞌ.
Bal-le̱ꞌ belase̱ꞌ,
naꞌ gulagu zría Jesús da we̱n lazreꞌ,
dxelenné̱ꞌ:
―Netuꞌ ba bénnentuꞌ chee̱ꞌ,
gunné̱ꞌ:
“Nedaꞌ guchínnajaꞌ xudauꞌ nigá da belún bénneache,
naꞌ ca gaca chunna zra xechisaꞌ xetú xudauꞌ da quebe xelún bénneache.”
Cáꞌanqueze quebe butil-le ca da dxelenné̱ꞌ.
Nadxa bxruze blau guxase̱ꞌ ládujla xúgute̱ benneꞌ caꞌ,
naꞌ bche̱be̱ꞌ Jesús:
―¿Québequeze bi dizraꞌ dxuxuzriꞌu Lueꞌ?
¿Bizra da nigá dxelenné̱ꞌ chiuꞌ Lueꞌ?
Jesús guzúe̱ꞌ zrize,
ne gútuqueze bi dizraꞌ buzriꞌe̱.
Naꞌ bxruze blau bche̱be̱ꞌ Le̱ꞌ xecha lasa,
dxenné̱ꞌ:
―¿Nacuꞌ Lueꞌ Cristo,
Zriꞌine Dios Láꞌazxa?
Naꞌ gunná Jesús,
dxe̱ꞌe̱ le̱ꞌ:
―Aweꞌ,
caꞌ nacaꞌ.
Waléꞌele nedaꞌ,
Benneꞌ Gulje̱ꞌ Bénneache,
dxeꞌa chaláꞌa xabe̱la chee̱ Dios,
nape̱ꞌ dute̱ xel-la waca.
Waléꞌele nedaꞌ zezáꞌa lu beuj bza.
Nadxa bxruze blau gucheze̱ꞌ zra lane̱ꞌ,
naꞌ gunné̱ꞌ:
―¿Núzradxa nachínedxu benneꞌ xelagu zria Le̱ꞌ?
Leꞌe bache bénquezle ca dxenné̱ꞌ schanniꞌ chee̱ Dios.
¿Bi dxennale leꞌe xcaꞌ?
Xúgute̱ benneꞌ caꞌ gulenné̱ꞌ:
―Nabía xiꞌe̱ dxal-la gatie̱ꞌ.
Nadxa bal-la benneꞌ caꞌ gulezú lawe̱ꞌ dxuluzré̱ꞌe̱ Le̱ꞌ zrene̱ꞌ,
naꞌ bulucache̱ꞌ lau Jesús,
ne buluzálaje̱ꞌ Le̱ꞌ.
Dxelenné̱ꞌ:
―Gunné̱ xaꞌa nuzra dxue Lueꞌ.
Naꞌ benneꞌ zruza niꞌa naꞌ benneꞌ xuꞌu laweꞌ belúꞌe̱ lau Jesús.
Pedro guzúe̱ꞌ lu chaleꞌaj zrila,
naꞌ bzrin tu nuꞌula we̱n zrin chee̱ bxruze blau,
naꞌ ca bleꞌebeꞌ Pedro dxeꞌe̱ dxuꞌa xiꞌ dxuxuchéꞌe̱,
naꞌ gunnáꞌabeꞌ le̱ꞌ,
ne gúzrebeꞌ le̱ꞌ:
―Lueꞌ dxedále̱quezuꞌ Jesús,
benneꞌ Nazaret naꞌ.
Naꞌ beche̱be Pedro,
dxenné̱ꞌ:
―Quebe núnbeꞌa bénneaꞌ,
ne quebe nezdaꞌ nu chee̱ naꞌ dxuchálajuꞌ.
Naꞌ bedxúaj Pedro chaleꞌaj naga dxeluꞌe̱.
Nadxa gudxezre xjeaj.
Nadxa nuꞌula we̱n zrin chee̱ bxruze blau naꞌ gunnáꞌabeꞌ Pedro xecha lasa,
naꞌ gunabeꞌ,
dxe̱ꞌe̱beꞌ benneꞌ caꞌ zaj zre̱ꞌe̱ naꞌ:
―Benneꞌ nigá naque̱ꞌ tuze benneꞌ caꞌan.
Pedro xecha lasa bzue̱ꞌ Jesús chaláꞌala.
Xetú chíꞌidauꞌ benneꞌ caꞌ zaj zre̱ꞌe̱ naꞌ gulé̱ꞌe̱ Pedro xecha lasa:
―Da líqueze lueꞌ nacuꞌ tuze benneꞌ caꞌan laweꞌ da nacuꞌ benneꞌ chee̱ xe̱zre caꞌ zaj nababa Galilea.
Ca dxuchálajuꞌ naca bea na da naꞌ.
Nadxa Pedro guzú lawe̱ꞌ dxuzría xiꞌ cuine̱ꞌ,
ne be̱n chúchue̱ꞌ xrtizre̱ꞌ,
gunné̱ꞌ:
―Quebe núnbeꞌa bénneaꞌ dxennale leꞌe caꞌ.
Caꞌan guca,
gudxezre xjeaj da gudxupeꞌ lasa.
Nadxa Pedro xeajsá lazre̱ꞌ ca da guzre Jesús le̱ꞌ,
gunné̱ꞌ:
“Nédxudxa ca za cuezre xjeaj chupa lasa,
lueꞌ nnauꞌ chunna lasa quebe núnbeꞌu nedaꞌ.”
Naꞌ ca xeajsá lazre̱ꞌ da nigá,
gudxézrele̱ꞌe̱.